اسلام آباد(اے پی پی) وزیراعظم عمران خان بورہ نا کوڑی کننگ نا برخلاف گچین کارروائی و اوار سوار کننگ نا برخلاف زیرو ٹالرینس پالیسی دوئی کننگ نا پارت کرسا پارے کہ خولم و نت انا الس ءِ بے سلنگ آن و کم نہاد آ رسینگ انگ حکومت نا اولیت ءِ، بین الصوبائی ہن و بر نا بابت آسانی ءِ پک کننگے، خولم و نُت انا بابت بنجا و صوبہ غاک اسیجائی ءُ حکمت عملی اس سجفر، گرج انا رداٹ کوڑی تے پک کننگے، مستین اٹ کوڑی کننگ و کٹیا خوری ٹی اوار مروک آک نئے بیرہ بزغر آتے اوفتا روا کٹیا غان محروم کریر بلکن لس بندغ ءِ زیات نہاد آ نُت ہلنگ آ بیوس کریر۔ داخیال آتا درشانی ءِ او ملک اٹی کنوئی آ گڑاتا نہاد آتے ٹی کمتی اتنگ نا گام گیج آتا بابت جاچ دیوان نا کماشی ءِ کرسا کرے۔ دیوان اٹی وزیر نیشنل فوڈ سیکورٹی سید فخرامام، سلاہکار خزانہ ڈاکٹر عبدالحفیظ شیخ، سلاہکار واپار عبدالرزاق داؤد، خصوصی کمکار ڈاکٹر شہباز گل و سینئر آفیسر آک ساڑی ئسر۔ دیوان اٹی صوبہ پنجاب، سندھ، بلوچستان نا چیف سیکرٹریک و ایڈیشنل چیف سیکرٹری خیبرپختونخواہم ویڈیو لنک انا کمک اٹ بشخ ہلک۔ صوبائی چیف سیکرٹریک دیوان ءِ بنداوی آ ضرورت نا گڑاتا نہاد آتے ٹی کمتی اتنگ کن گام گیج و دا گام گیج آتا بھرم تا تقابلی جاچ ءِ پیش کرے۔ کوروناوائرس نا حالیت آتا رداٹ صوبہ غاتے ٹی المی آ دوائی و آکسیجن نا سپلائی ءِ بے سلنگ آن برجا تخنگ نا بابت ہم بشخ ہلوک آتے سرجم معلومدار کننگا۔ چیف سیکرٹری پنجاب بورہ و نُت انا کوڑی کننگ نا برخلاف کریک ڈاؤن نا ذکر ءِ کرسا دیوان ءِ معلومدار کرے کہ داتم اسکان 716 ٹن نُت و اسہ ارب آن زیات مالیت نا 16008.5ٹن بورہ بھلا کوڑی کروک و ڈیلر آتیان ہلنگانے۔ دیوان ءِ پاننگاکہ انتظامیہ و تعلقدار کمامدارآتا گام گیج آتیٹی صوبہ پنجاب اٹی بورہ نا نہاد غٹ آن کم ءِ۔ وزیراعظم عمران خان جے آئی ٹی نا رپورٹ نا رداٹ بورہ نا کوڑی کننگ نا برخلاف پین کارروائی کننگ نا پارت کرے۔
